Prostredník, Ondrej, poslanec NR SR (2023-12-14):
Vážený pán predsedajúci, vážená pani ministerka, kolegyne, kolegovia, keď do pekla, tak na veľkom bielom koni. Keď premiér Fico na niektorej z tlačoviek krátko po voľbách povedal túto ľudovú múdrosť, tak mnohí hádali, že čo tým asi tak myslí, keď hovorí túto vec. Mne je dnes jasné, že tým myslel prístup jeho a jeho vlády k ozdravovaniu verejných financií. Návrh zákona, ktorý tu teraz prerokúvame nie je ničím iným, ako divokou jazdou nezodpovedného rozhadzovačného človeka. Podľa mňa takýto návrh dokážu pripraviť len ľudia, ktorí nemajú nádej, ktorí si uvedomujú svoj blízky koniec, a preto sú ochotní vyhodiť všetko, čo majú, len nech je ten koniec príjemný, nech je veľkolepý. Veď čo, aká budúcnosť?! Budúcnosť podľa nich asi neexistuje. Pre mňa je tento návrh vyjadrením beznádeje a bezradnosti, a to na jednej strane takéhoto rozkladu a na druhej strane je vyjadrením nezodpovednosti a neschopnosti prísť s nosnými riešeniami pre budúcnosť. Dosť mi to pripomína apokalyptických jazdcov. Iste poznáte tie príbehy. Apokalyptika bola v antike životným postojom, ktorý hlásal blízky koniec všetkého. Niektorí na to reagovali tak, že podľa nich už nič nemalo zmysel, ani rešpektovanie práva, ani morálky, ani pridŕžania sa pravdy. A znamenalo to rozklad ich spoločenstiev. Iní, naopak, za ohlasovaným koncom všetkého, chceli vidieť novú budúcnosť a na tú sa pripravovali. Zodpovedne. A práve tieto skupiny sa stali nositeľmi prosperity a nových civilizačných impulzov. Súčasná koalícia samú seba zaradila do tej prvej skupiny a nás berie na túto svoju apokalyptickú divokú jazdu ako rukojemníkov. Ale chcem povedať, nebojte sa. My vydržíme a po tejto apokalypse Slovensko posunieme do lepšej budúcnosti. Ako teda zlepšiť stav verejných financií? To je otázka, na ktorú má odpovedať tento návrh zákona, ktorý práve prerokúvame. Ale riešenia, ktoré návrh ponúka, posúdili už mnohí odborníci na verejné financie a ich hodnotenia teda naozaj nie sú lichotivé. Ak by vláda mala odvahu a nezneužila skrátené legislatívne konanie pre takýto dôležitý zákon, musela by sa naozaj vážne zaberať týmito kritickými pripomienkami. Nie je tomu tak. Svedčí to o arogancii tejto vládnej koalície. Najvážnejšou výhradou voči predkladanému návrhu zákona je podľa mňa to, že tento zákon financie neozdravuje. Robí iba presuny, ktorými rieši momentálnu situáciu a zásadným spôsobom ohrozuje budúcnosť. Toto nie je konsolidácia verejných financií. Je to okrádanie budúcich generácií, teda mladých ľudí a detí. Naozaj neviem, či je také ťažké pochopiť, že verejné financie dokážeme ozdraviť len vtedy, keď pre tvorbu hodnôt dokážeme získať mladých ľudí predovšetkým. Táto vláda pritom robí všetko pre to, aby mladých ľudí zo Slovenska vyháňala. Politici tejto vládnej koalície radi hovoria o zdravom rozume alebo o sedliackom rozume, ukazuje sa však, že práve v takom kľúčovom návrhu zákona, akým je konsolidácia verejných financií, sa sedliackym rozumom neriadia. Riadia sa krátkozrakosťou. Naozaj sa riadia tým rozpustilým, nezodpovedným a frajerským heslom premiéra Fica: keď už máme ísť do pekla, tak na veľkom bielom koni . Je to návrh, ktorý úmyselne nechce vidieť budúcnosť. Je to návrh ľudí, ktorí si uvedomujú, že sami žiadnu budúcnosť už nemajú. Je to návrh, ktorý je motivovaný zúfalstvom a bezvýchodiskovosťou. Ale do tohto nás, dámy a páni zo SMER-u, HLAS-u a SNS, neťahajte! Ja a moje kolegyne a kolegovia z PS sa určite nepodpíšeme pod toto vaše zúfalstvo. Nie. Darmo sme, nie darmo sme v našej volebnej kampani hovorili o budúcnosti. Je to téma, na ktorej nám veľmi záleží. Nepatríme k ľuďom, ktorí sa chcú pridať k tejto šialenej jazde tejto vlády v ústrety koncu bez perspektívy budúcnosti, preto hovoríme o skutočných konsolidačných opatreniach. Už druhý deň so všetkou trpezlivosťou kolegyne a kolegovia z opozície hovoria o potrebe adresných, presne cielených sociálnych opatrení, o potrebe investícií do energetickej úspornosti budov, o potrebe investícií do zdravotnej starostlivosti vrátane starostlivosti o duševné zdravie, o potrebe zlepšiť situáciu v oblasti ľudských práv vrátane rešpektovania práv LGBTI ľudí. To všetko preto, aby mladí ľudia na Slovensku dokázali vidieť svoju budúcnosť, aby sme ich získali pre budúcnosť tejto krajiny, aby tu zostali a tvorili hodnoty, aby sme dosiahli konsolidáciu verejných financií bez okrádania mladých, musíme vybudovať efektívny a spravodlivý systém, ktorý podporuje inkluzívny rast. To znamená tiež, že musíme efektívne postupovať proti korupcii a nie rušiť Úrad špeciálnej prokuratúry alebo obmedzovať ochranu oznamovateľov protispoločenskej činnosti, teda zložky, ktoré bojujú proti korupcii. Musíme zabezpečiť transparentnosť a spravodlivosť vo verejnom priestore. Len tak dokážeme obnoviť dôveru mladých ľudí v tento štát. Len tak ich dokážeme získať pre to, aby tu zostali a tvorili hodnoty. Len tak dokážeme konsolidovať verejné financie, keď pre tieto náročné a áno, nepopulárne opatrenia dokážeme získať dôveru mladých ľudí. A tak teda tá otázka pre mňa – keď do pekla, tak na peknom bielom koni – určite nie. Keď konsolidácia, tak taká, ktorá počíta s budúcnosťou. Ďakujem. (Potlesk.)